Псалъэмакъ щхьэпэ
КъБР-м и Парламентым и унафэщIхэмрэ фракцэхэм я Iэтащхьэхэмрэ вэсэмахуэ яIущIащ республикэ газетхэм я редактор нэхъыщхьэхэм.
— Ди нобэрей зэхуэсым и къалэн нэхъыщхьэр дызыдэIэпыкъужурэ цIыхубэ хъыбарегъащIэ IэнатIэхэр нэхъыфI, нэхъ удэзыхьэх щIынырщ, — жиIащ зэIущIэр къызэIузыха икIи езыгъэкIуэкIа КъБР-м и Парламентым и Тхьэмадэ Чеченов Ануар. — Абы къыхэкIыу сыхуейт къехьэкI-нехьэкI хэмылъу псалъэмакъ щхьэпэ екIуэкIыну, адэкIэ дызэлэжьынухэр IупщI хъун папщIэ.
Япэу псалъэ иратащ республикэ газетхэм я редактор нэхъыщхьэхэм. Абыхэм зэпкърыхауэ и гугъу ящIащ зи унафэщI редакцэхэм я лэжьыгъэр зэрыубзыхуа щIыкIэм, къайхъулIэу къалъытэхэмрэ адэкIэ я мурадхэмрэ, зыIууэ лъэпощхьэпохэм. Iуэхур нэхъ къэзылъахъэхэм ящыщ зыуэ къыхагъэщащ махуэ къэс къыдэкI газетхэр щIэджыкIакIуэхэм и чэзум зэраIэрымыхьэр. Тхьэмахуэм, мазэм зэ фIэкIа ахэр щыхуамыхь, уеблэмэ IэмалыншагъэкIэ езыхэр кIуэуэ пощтым къыщыщIахыж куэдрэ къохъу. Абы и зэранкIэ газетхэм Iэ тезыдзэхэм я бжыгъэм илъэс къэс кIэроху икIи ди республикэм щекIуэкI Iуэхугъуэхэм ятеухуа хъыбархэр цIыхухэм и чэзум яIэрыхьэркъым.
Редактор нэхъыщхьэхэм жаIахэм гупсэхуу едэIуа нэужь, КъБР-м и Парламентым и унафэщIхэмрэ фракцэхэм я Iэтащхьэхэмрэ я Iуэху еплъыкIэхэри къаIуэтащ. Республикэ газетхэм я ехъулIэныгъэхэр къыхагъэщкIэрэ, ахэр къыпекIуэкIакъым зыхунэмысауэ къалъытэхэми. Апхуэдэхэм ящыщщ языныкъуэ тхыгъэхэм Iуэхур куууэ щызэпкърымыхауэ зэрыщытыр, щIэщыгъуагъ зэрахэмылъыр, цIыхухэр нэхъ зыгъэпIейтей унэтIыныгъэ куэдым (псом хуэмыдэу ЖКХ-м ехьэлIахэм) нэгъэсауэ гу зэрылъамытэр, щIэджыкIакIуэхэм зэпыщIэныгъэ быдэ зэрыхуамыIэжыр.
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин зи унафэщI IэнатIэм зэрыщыту Iуэхур зэрыщыубзыхуам, нобэкIэ зэлэжьхэмрэ я мурадхэмрэ зыубгъуауэ тепсэлъыхьащ. Парламентархэм къаIэта упщIэхэми абы жэуап яритащ.
Къэбэрдей-Балъкъэрым и хабзэгъэув IэнатIэм и унафэщIхэмрэ фракцэхэм я Iэтащхьэхэмрэ нэмыщI, зэIущIэм жыджэру хэтащ икIи я Iуэху еплъыкIэхэр щыжаIащ Парламентым и Тхьэмадэм и деж щыIэ Жылагъуэ советым хэт Жыджэт Александррэ ЩIалэгъуалэ IуэхухэмкIэ, жылагъуэ зэгухьэныгъэхэмрэ хъыбарегъащIэ IэнатIэхэмкIэ комитетым и пашэ Хьэщхъуэжь Татьянэрэ.
Псалъэмакъ щхьэпэм кърихьэлIат Къэбэрдей-Балъкъэрым и Iэтащхьэм и лIыкIуэу Парламентымрэ суд IэнатIэхэмрэ щыIэ ДыщэкI Мадинэрэ Правительствэм и УнафэщIым и къуэдзэ Къуэдзокъуэ Мухьэмэдрэ.
Жыласэ Заурбэч.
